CELEX: 32017D1995
Language: da
Date: 2017-11-06 00:00:00
Title: Kommissionens afgørelse (EU) 2017/1995 af 6. november 2017 om at opretholde referencen i Den Europæiske Unions Tidende for den harmoniserede standard EN 13341:2005+A1:2011 »Termoplastiske tanke til overjordisk opbevaring af fyringsolie, petroleum og dieselolie til boliger« i henhold til Europa-Parlamentets og Rådets forordning (EU) nr. 305/2011 (EØS-relevant tekst. )

7.11.2017   
            
            
               DA
            
            
               Den Europæiske Unions Tidende
            
            
               L 288/36
            
         KOMMISSIONENS AFGØRELSE (EU) 2017/1995
   af 6. november 2017
   om at opretholde referencen i Den Europæiske Unions Tidende for den harmoniserede standard EN 13341:2005+A1:2011 »Termoplastiske tanke til overjordisk opbevaring af fyringsolie, petroleum og dieselolie til boliger« i henhold til Europa-Parlamentets og Rådets forordning (EU) nr. 305/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF (1), særlig artikel 18, stk. 2, og
   ud fra følgende betragtninger:
   
               (1)
            
            
               I henhold til forordning (EU) nr. 305/2011 skal harmoniserede standarder, der er omhandlet i artikel 17, opfylde kravene i det harmoniserede system, der er fastsat i eller på grundlag af nævnte forordning.
            
         
               (2)
            
            
               I januar 2011 vedtog Den Europæiske Standardiseringsorganisation (CEN) den harmoniserede standard EN 13341:2005+A1: 2011 »Termoplastiske tanke til overjordisk opbevaring af fyringsolie, petroleum og dieselolie til boliger — Tanke fremstillet af blæsestøbt polyethylen, rotationsstøbt polyethylen og anionisk polymerisering af polyamid 6 — Krav og prøvningsmetoder«. Referencen for standarden blev efterfølgende offentliggjort i Den Europæiske Unions Tidende
                   (2). Referencen for standarden er blevet offentliggjort flere gange og senest i 2017 (3).
            
         
               (3)
            
            
               Tyskland gjorde den 21. august 2015 formel indsigelse mod den harmoniserede standard EN 13341:2005+A1:2011. Det fremgik af den formelle indsigelse, at den pågældende standard ikke omfattede harmoniserede metoder til at sikre de pågældende varers mekaniske modstand, bæreevne, stabilitet og fragmenterings- eller knusningsmodstand, når de installeres i områder med risiko for jordskælv eller oversvømmelser. Tyskland anmodede derfor om, at der offentliggøres et forbehold vedrørende standarden i Den Europæiske Unions Tidende, hvorved områder med risiko for jordskælv eller oversvømmelser undtages fra dens anvendelsesområde, eller alternativt en fuld tilbagetrækning af referencen for standarden.
            
         
               (4)
            
            
               Efter Tysklands opfattelse indeholder standarden ingen bestemmelser, der gør det muligt at påvise de pågældende byggematerialers ydeevne, når de installeres i områder, hvor der er risiko for jordskælv eller oversvømmelser. De nødvendige vurderingsmetoder til dette formål mangler helt, hvad angår udformning, støttekonstruktion og fastgørelse af tankene. Desuden kan det ikke vurderes, i hvilket omfang materialerne kan absorbere belastningen fra jordskælv eller oversvømmelser
            
         
               (5)
            
            
               Efter Tysklands opfattelse udgør disse mangler en overtrædelse af artikel 17, stk. 3, i forordning (EU) nr. 305/2011, da den pågældende standard ikke fuldt ud imødekommer de krav, som er fastsat i det relevante mandat, jf. samme forordnings artikel 18.
            
         
               (6)
            
            
               Ved vurderingen af, om de fremsatte påstande kan antages til behandling, skal det bemærkes, at de supplerende påståede behov, som Tyskland har fremført, vedrører installationen og den efterfølgende anvendelse af de pågældende varer i områder, hvor der er risiko for jordskælv eller oversvømmelser.
            
         
               (7)
            
            
               I henhold til artikel 17, stk. 3, i forordning (EU) nr. 305/2011 skal harmoniserede standarder imidlertid udgøre metoderne til og kriterierne for vurdering af ydeevnen for de varer, som er omfattet af dem. Formålet med det harmoniserede system, som er fastlagt i eller ved hjælp af nævnte forordning, er at fastlægge harmoniserede betingelser for markedsføring af byggevarer, ikke at fastlægge regler for deres installation eller anvendelse.
            
         
               (8)
            
            
               Retten til at indbringe formelle indsigelse, jf. artikel 18 i forordning (EU) nr. 305/2011, kan imidlertid ikke udvides til påstande vedrørende andre aspekter end indholdet af de pågældende standarder. Det konkluderes derfor, at sådanne påstande ikke kan antages til behandling i forbindelse med formelle indsigelser.
            
         
               (9)
            
            
               Da Tysklands første anmodning, nemlig at udstede et forbehold for referencen for standarden ved at udelukke områder med risiko for jordskælv og oversvømmelser fra anvendelsesområdet, fokuserer på andre aspekter end indholdet af den pågældende standard, bør indsigelsen således antages til behandling.
            
         
               (10)
            
            
               Tysklands generelle alternative anmodning, nemlig helt at tilbagetrække referencen for standarden, er hovedsagelig baseret på standardens utilstrækkelighed i den nuværende udformning, især hvad angår installation og efterfølgende anvendelse af de pågældende varer i områder med risiko for jordskælv og oversvømmelser.
            
         
               (11)
            
            
               Medlemsstaterne er dog stadig fuldt ud berettigede til at regulere de særlige betingelser for installation og anvendelse af byggevarer, forudsat at sådanne særlige betingelser ikke medfører krav om en vurdering af varernes ydeevne, som er i strid med det harmoniserede system. Medlemsstaterne kan således indføre forbud eller begrænsninger vedrørende installation eller anvendelse af de pågældende varer i områder med risiko for jordskælv eller oversvømmelse, hvilket på nuværende tidspunkt er tilfældet i Tyskland.
            
         
               (12)
            
            
               På grundlag af indholdet af EN 13341:2005+A1:2011 og de oplysninger, som er fremlagt af Tyskland, af CEN og af erhvervsgrenen, og efter høring af det udvalg, der er nedsat ved artikel 64 i forordning (EU) nr. 305/2011 og artikel 22 i Europa-Parlamentets og Rådets forordning (EU) nr. 1025/2012 (4), er der udbredt enighed om, at referencen for den pågældende standard fortsat bør offentliggøres i Den Europæiske Unions Tidende.
            
         
               (13)
            
            
               Den påståede ufuldstændige karakter af den pågældende standard bør derfor ikke betragtes som en tilstrækkelig grund for en fuldstændig tilbagetrækning af referencen for standard EN 13341:2005+A1:2011 fra Den Europæiske Unions Tidende.
            
         
               (14)
            
            
               Referencen for standard EN 13341:2005+A1:2011 bør derfor opretholdes i Den Europæiske Unions Tidende —
            
         VEDTAGET DENNE AFGØRELSE:
   Artikel 1
   Referencen for den harmoniserede standard EN 13341:2005+A1:2011 »Termoplastiske tanke til overjordisk opbevaring af fyringsolie, petroleum og dieselolie til boliger — Tanke fremstillet af blæsestøbt polyethylen, rotationsstøbt polyethylen og anionisk polymerisering af polyamid 6 — Krav og prøvningsmetoder« opretholdes i Den Europæiske Unions Tidende.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 6. november 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 88 af 4.4.2011, s. 5.
   
      (2)  Meddelelse fra Kommissionen i forbindelse med gennemførelsen af Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (EUT C 246 af 24.8.2011, s. 1).
   
      (3)  Meddelelse fra Kommissionen i forbindelse med gennemførelsen af Europa-Parlamentets og Rådets forordning (EU) nr. 305/2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF (EUT C 267 af 11.8.2017, s. 16).
   
      (4)  Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (EUT L 316 af 14.11.2012, s. 12).